ОТЧЕТ

За дейността на НЧ”Светлина-1905 г.”, с. Караманово, общ. с. Ценово

през 2019 година

 Българските читалища са тези места, които през годините и до днес са стожер на самобитността на българина, мястото, където хората са получавали и получават емоционален заряд от книгите, песните, танците, в библиотеките, в художествените състави, в любителските театрални постановки.

 Дейността на Народно читалище ,,Светлина- 1905 г,, с. Караманово носи белезите и влиянието на промените в икономическия и морално-етичния живот на обществото. То е център и основно средище на култура, съхраняване на богатите традиции, мястото, където всеки без оглед на възраст, образование и етнос намира възможност да открие своя талант, да обогати дарованията си и се реализира. Тук, в читалището, е уютният дом, където се съхраняват национален бит, култура и традиции.

 Главната цел на Читалищното настоятелство през изтеклия едногодишен период беше да съхрани и запази постигнатото през изминалите години в нашето читалище, да обедини и привлече повече хора чрез мероприятията, които се организираха.

За изпълнение на тези предизвикателства Читалищното настоятелство се водеше от годишния план и календара за културната дейност на читалището. Настоятелство работи със свой стил и стандарт при подготовката и провеждането на отделните дейности. Добрите сценарии, както и отговорната професионална подготовка на участващите в мероприятията са важен критерий с положителен ефект.

Правилното функциониране и развитие на библиотеката, опазването и актуализирането на библиотечния фонд, както и превръщането на читалището в информационен център е другото предизвикателство.

Библиотечният фонд наброява 3849 библиотечни единици /книги/. През годината са регистрирани 151 читатели, а общо потребители регистрирани в библиотеката са 490,в т.ч. за ползване на компютри.Все още болшинството от читателите са възрастни и ученици. Малко са читателите младежи и работещи. През 2019г Книжният фонд се обогати с 40 заглавия. Направени са дарения от Нина Билева. Библиотечно-информационният център е оборудван с три броя компютри и 3в1/ принтер, скенер, копир/ по проекта ,,Глобални библиотеки”, един лаптоп - дарение от община Ценово и ламинатор- дарение от читалищата в общината. Центърът предлага информация извън книгите – интернет. В него се изработват покани и програми за културни събития, подготвят се и се изнасят мултимедийни презентации, изготвят се справки, отчети, изпраща се искана информация до различни институции.

 Неразделна част от читалищната дейност и може би най-ярко изразено е любителското творчество, което в най-голяма степен е отразено чрез художествената самодейност.Корените на художествената самодейност са дълбоко във вековете. Родени от потребността на хората да създават, да творят, танцът и песента, празникът и обичаят влизат завинаги в живота на народа ни, за да го направят по-красив и човечен

При добра организация и подготовка бяха отпразнувани:

- Денят на родилната помощ;

- Баба Марта;

- Денят на художествената самодейност;

- Трети март,

- 67 години от безсмъртния подвиг на Асен Илиев,

- Денят на ромите;

- 90 – години от рождението на Асен Илиев;

- Великден;

- Спасовден;

- Денят на занаятите;

- Денят на Християнското семейство;

- Запалване на коледните светлини;

- и Посрещане на Нова година .

Изминалата година беше успешна и за любителското художествено творчество. Продължиха своята творческа дейност: Смесена фолклорна група ,,Родни гласове”; Женска фолклорна група ,,От извора”; Танцова формация ,,Колорит” и Театрален състав “Искри“. Художествените състави преживяха много емоционални моменти изпълнени с напрежение и притеснения. Участваха във всички местни мероприятия.

 2019 година беше успешна за самодейните състави. С богатите си по съдържание програми, с участието си в събори и фестивали донесоха много награди и отличия за читалището. Със скромните средства, които Читалищното настоятелство предостави на художествените състави, благодарение на пестеливото и разумно разходване на същите от ръководителите самодейците успяха да се изявят на сцени като

Фолклорен събор „Обичаите по нашенски“ с.Новград

Фолклорен събор“Ценово пее и танцува“

Международен фолклорен фестивал- „Море от ритми“ Балчик

Национален Фолклорен фестивал – С хоро и песен във Водица всяка есен

Фолклорен фестивал „Под липите“ в Николово

Национален Фолклорен събор „Андъка пее и танцува“ с.Кметовци

XXVI нац. Събор – надпяване за пенсионерски клубове- Беклеме2019г

Комедията „Сватба“ на сцена в селата Караманово, с.Д. Студена и с. Новград

 През отчетния период беше извършена активна културно-масова дейност. В мероприятията, които се проведоха, широк достъп и пряко участие имаха освен читалищните дейци и много други хора от селото. Много от мероприятията бяха проведени с активното участие на у-ще ,,Хр. Ботев,,ДГ “Радост“, в които беше показано умение и високо професионално ниво на учителите в подготовката на учениците.

 Безспорен факт е, че богата и полезна дейност може да се осъществява само от хора, които изпълняват мисията на читалището. Читалищното настоятелство изпълнява тази мисия, със своите идеи, инициативи и действия. През годината са проведени **9** заседания. Дейността на Читалищното настоятелство е структурирана. Ръководството на читалището се отнася с голяма отговорност към своето обществено задължение. Всички поемат и изпълняват поетите задачи присърце. В заседанията се проявява активност и се предлагат решения по обсъжданите въпроси. Никога не допуснаха подготовката на дадено мероприятие да се стовари върху един човек. Колективността в действията винаги съпровожда дейността на членовете на Читалищното настоятелство.

 Читалищната дейност беше на вниманието на община Ценово. Мероприятията, които провеждахме се подкрепяха от общинското ръководство . На тях присъстваха и участваха д-р П. Петров- кмет на община Ценово. В подготовката на редица мероприятия и в други дейности на читалището многократно бяхме подпомагани от общината,кметството, земеделската кооперация.

 Читалищната дейност е съпроводена и от трудности, някои от които не са по възможностите на читалищното настоятелство. В много случай по европейски програми, а също и такива на Министерство на културата не успяваме ,поради липса на самостоятелна сграда, който показател се приема като основен критерий при одобряване на проектите.

 Това в основни линии е дейността на читалището през изминалата една година.Читалищното настоятелство ще продължава да създава предпоставка за издигане на още по-високо ниво дейността на читалището в културно-образователните дейности, в работата за обогатяване, запазване и разпространение на културните ценности.

Председател НЧ.............................

 /И.Иванов/

**ГОДИШНА ПРОГРАМА**

**за 2020 година**

**на Народно читалище „Светлина-1905 г. - с.Караманово**

**І. ВЪВЕДЕНИЕ**

Целта на настоящата програма е чрез мероприятията, които се провеждат от Читалищното настоятелство и заедно с другите държавни, стопански и обществени структури в селото да се постигне:

1. Издигане нивото на читалището, като пример за устойчива културна институция със специфична мисия за съхранение и развитие на традиционните ценности на обществото.
2. Задълбочаване на взаимовръзката с миналото, традициите, образователния процес, културата и благотворителността.
3. Укрепване и модернизиране на читалището, развитие на активни културни и информационни функции.
4. Разширяване социалния обхват на читалищната дейност.

 Народно читалище „Светлина-1905 година”, с.Караманово се помещава в сградата на ППК”Старт-93, на площ 130 кв.м./библиотека, зала и кабинет/. Помещенията са отдадени чрез договор за ползване.Читалищния салон е с площ 250 кв.м. и се използва съвместно с училището. Библиотеката разполага с 3849 тома литература, които за размера на населеното място и потребността на читателите са съвсем малко. Издръжката на читалището е от субсидия на МК, дарения и наем от 44 дка земеделска земя. Персоналът се състои от една щатна бройка. Членовете на читалището са 59 човека. Към момента има действащи четири самодейни колектива, които достойно представят селото и общината на различни фестивали и местни инициативи.

**ІІ.ОСНОВНИ ЦЕЛИ**

1. Развитие и обогатяване на културния живот, социалната и образователна дейност.
2. Запазване на обичаите и традициите на населението.
3. Осигуряване на достъп до информация и информационни услуги за всички слоеве от населението.
4. Разширяване знанията на гражданите и приобщаването им към ценностите на науката, изкуството и културата.
5. Търсене на иновативни методи за работа в читалището.

**ІІІ. ОСНОВНИ ЗАДАЧИ**

* да опазва културно-историческото наследство и националните традиции;
* да спомага изграждането на ценностна система у децата и младежите;
* да поддържа и обогатява материалната си база;
* да разработва и реализира инициативи/ проекти /за местно развитие и финансиране на читалищната дейност;
* да работи за осигуряване на по-добра, по-съвременна и по-висококачествена образователна, културна, социална и информационна среда на населението с възможностите, дадени ни по Програма „Глобални библиотеки”;
* да разшири съдържателния и социалния обхват на читалищната дейност за привличане на по-широк кръг население;
* да развива ползотворното сътрудничество между читалищата на територията на община Ценово, региона и страната;
* да поддържа активно партньорство с общинската и областната администрации и НПО, както и с културните институции и бизнеса за взаимна полза.
	+ Библиотечна дейност:
* обновяване на библиотечния фонд в зависимост от читателските интереси;
* подобряване дейността на библиотеката, съобразена с интересите и нуждите на населението, чрез различни форми на културно – масовата работа;
* осъществяване на изложби и презентации свързани с бележити дати на личности и събития от местен, регионален и национален характер;
* провеждане на срещи и литературни четения на новоиздадена литература.
* Културно – масова дейност:
* осъществяване на културният календар за читалищните прояви;
* повишаване на художественото и жанрово разнообразие на културните мероприятия;
* участие в културните мероприятия на общината и качествено представяне на самодейните колективи в изявите от местен, регионален и национален характер;
* честване на официалните и традиционни празници и годишнини;
* провеждане на мероприятия, свързани със съхраняването, развитието и популяризирането на местни традиции и обичаи.
* краеведческа дейност - запазване и популяризиране историята на родния край. Да се запази и обогати музейната сбирка.
* възстановяване на празнично обредния календар и местните традиции и обичаи. Възстановяване модела на тематичните празници.
* Любителско художествено творчество:
* Повишаване на художествено – творческите постижения на любителските състави и индивидуални изпълнители чрез привличане на специалисти – ръководители;
* Активно участие на любителските състави и индивидуални изпълнители в културно – масови събития на селото и общината.
* Чрез бюджетни средства и други източници да се снабдява библиотеката с литература и други необходими средства за подобряване качеството и ефекта на работа. Да се подпомага художествено-творческата дейност на самодейните колективи с музикални записи, хонорари на ръководители и корепетитори и др.
* Подобряване материалната база и финансовото състояние на читалището чрез:
* Осъществяване на контакти с личности и фирми за набиране на допълнителни средства за по- активно участие на любителските състави и индивидуални изпълнители в местни и национални програми, конкурси и фестивали;
* Увеличаване броя на членовете на читалището.
* Да се търсят възможности за разширяване на базата/помещения/ за читалището.
* Освен държавната субсидия читалището да реализира

 приходи от:

* членски внос;
* проекти и програми;
* дарения и спонсорство;
* наем от земеделски земи.
* Обучение и квалификация:

 - Повишаване квалификацията и уменията на кадрите в читалището – щатни и на обществени начала – секретар, библиотекар, ръководители на худож. състави, корепетитори и др., чрез участие в курсове , школи, семинари и др.

СЪСТАВИЛ:……………………. УТВЪРДИЛ:…………………

 /П.Герасимова / /И.Иванов/

# Устав

# на

#  Народно читалище“Светлина - 1905 г.”- с.Караманово, общ.Ценово, обл. Русе

## ГЛАВА ПЪРВАОБЩИ ПОЛОЖЕНИЯ

**Чл.1:** Народно Читалище “Светлина - 1905 г” е традиционно самоуправляващо се българско културно-просветно сдружение, което изпълнява и държавни културно-просветни задачи в областта на културата. То работи на принципите на доброволността, демократизма и автономията.

**Чл.2:** В неговата дейност може да участват всички физически лица без ограничения на възраст, пол, политически и религиозни възгледи и етническо самосъзнание.

**Чл.3:** Читалището е юридическо лице с нестопанска цел. То подлежи на вписване в регистъра на Окръжния съд.

**Чл.4:** Читалището поддържа отношения на сътрудничество и координация с държавните и общинските органи и организации, на които законите възлагат права и задължения, свързани с неговата дейност, като запазва своята автономия.

**Чл.5:** Читалището може да се сдружава и с други читалища и сродни организации, за постигане на своите цели, за провеждане на съвместни дейности и инициативи при условията посочени в ЗНЧ.

**Чл.6:** Читалището работи във взаимоотношения и с други културни и научни институти, учебни заведения,обществени, стопански и нестопански организации, извършващи или подпомагащи културната дейност. То може да влиза в договорни отношения с тези или други структури, без да накърнява своите права и интересите си.

## ГЛАВА ВТОРАЦЕЛИ, ДЕЙНОСТИ И ЗАДАЧИ

**Чл.7:** Целта на читалището е да задоволява потребностите на гражданите свързани с :

1. Развитие и обогатяване на културния живот, социалната и образователна дейност на населението.
2. Запазване на обичаите и традициите на българския народ.
3. Развитие на творческите заложби на подрастващото поколение и приобщаването им към ценностите и постиженията на науката, изкуството и културата.
4. Възпитаване и утвърждаване на националното самосъзнание.
5. Осигуряване на достъп до информация.

**Чл.8:** За постигането на своята цел читалището извършва следните дейности:

1. Поддържа библиотека, читални,фото-,фоно-.,филмо и видеотеки, както и създава и поддържа електронни информационни мрежи.
2. Организира школи, кръжоци, курсове, клубове, кино- и видеопоказ, празненства, концерти, чествания и младежки дейности
3. Развива и подпомага любителското художествено творчество.
4. Събира и разпространява знания за родния край.
5. Създава и съхранява музейни колекции съгласно Закона за културното наследство.
6. Предоставя компютърни и интернет услуги.

 **Чл.9:** Читалище“Светлина - 1905 г” може да развива допълнителна стопанска дейност свързана с предмета на основната му дейност, в съответствие с действащото законодателство, като използва приходите от нея за постигане на определените в устава цели.Читалището не разпределя печалба.

## ГЛАВА ТРЕТАУЧРЕДЯВАНЕ, ПРЕКРАТЯВАНЕ, ЧЛЕНСТВО

**Чл.10:**

1. Читалище “Светлина - 1905 г.” е основано през 1905 година.
2. То се регистрира в окръжния съд в съответствие с §2 от предходните и заключителни разпоредби и в МК в съответствие с чл.10 от Закона за народните читалища
3. Всяка промяна на вписаните в съдебния регистър обстоятелства се заявява в съда в съответствие с чл.9, ал. 4 от ЗНЧ.

**Чл.11:**

1. Читалището може да бъде прекратено по решение на Общото събрание, взето в съответствие с чл.19 и 20 на Устава и вписано в регистъра на окръжния съд.
2. Читалището може да бъде прекратено и по решение на окръжния съд съгласно чл.27 от ЗНЧ.

**Чл.12:** Членовете на читалище “Светлина - 1905 г.” могат да бъдат индивидуални , колективни, почетни, дарители.

**Чл.13:**

1. Индивидуалните членове са български граждани. Те са действителни и спомагателни.
2. Действителни членове са дееспособни лица, които плащат редовно членския си внос, трябва да са навършили 18 г. и да участват в дейността на Читалището. Те имат право да избират и да бъдат избирани. Право на глас имат тези, които са плащали членския си внос за текущата година.
3. Спомагателни членове са лица до 18 години, които нямат право да избират и да бъдат избирани и имат съвещателен глас. Те плащат членския си внос в намален размер – да се изпише колко намален.
4. Членството се учредява или продължава с акта на плащането на членския внос . Води се регистър на читалищните членове.
5. Членството се прекратява:
	* с писмено заявление на читалищния член;
	* когато не участва в дейността на читалището;
	* когато не е платен членският внос в рамките на календарната година;
	* когато не участва в три последователни заседания на Общото събрание;
	* когато общото събрание изключи читалищен член за грубо нарушение на Устава, за поведение, уронващо доброто име на читалището или за нанесени стопански и финансови щети в особено големи размери.

 6. Нови членове се приемат от Общото събрание.

**Чл.14:**

1. ЧЛЕНОВЕТЕ на читалище “Светлина - 1905 г.” имат право:
	1. Да избират ръководни органи и да бъдат избирани в тях, ако най-малко 2 години непосредствено преди избора са били членове на читалището.
	2. Да получават информация за дейността на читалището.
	3. Да участват в обсъждане на дейността на читалището.
	4. Да ползват с предимство неговата база и услугите му.
2. ЧЛЕНОВЕТЕ на читалище “Светлина - 1905 г.” са длъжни:
	1. Да плащат редовно членския си внос – размер на 5,00 лв.
	2. Да спазват Устава на читалището.
	3. Да участват според възможностите си в дейността на читалището.
	4. Да опазват недвижимото имущество и предприемат стъпки за обогатяването му.
	5. Да не уронват доброто име и престижа на читалище “Светлина - 1905 г.” .

**Чл.15:**

1. Колективни членове на читалище “Светлина - 1905 г.” могат да бъдат:
	1. Професионални и стопански организации.
	2. Търговски дружества, регистрирани по установения ред, кооперации и сдружения с нестопанска цел.
	3. Културно-просветни и любителски клубове, творчески колективи, учебни заведения.
2. Колективните членове съдействат:
	1. За осъществяване на целите на читалище “Светлина - 1905 г.” .
	2. Подпомагат финансово дейностите по поддържането и обогатяването на материалната база.
	3. Имат право на един глас.
3. Членството на колективните членове се учредява и поддържа чрез писмено споразумение или договор, които не могат да накърняват интересите на читалище“Светлина - 1905 г.” .
4. Колективното членство се прекратява:
	1. По писмено искане на колективен член.
	2. При фактическо прекъсване на взаимоотношенията между колективен член и читалище “Светлина - 1905 г.” в продължение на една календарна година.

**Чл.16:** Почетните членове на читалище “Светлина - 1905 г.” ” са български и чужди граждани, както и дарители с изключителни заслуги към него.

## ГЛАВА ЧЕТВЪРТАУПРАВЛЕНИЕ

**Чл.17:** Органите за управление на читалище “Светлина - 1905 г.” са:

1. Общото събрание.
2. Читалищното настоятелство.
3. Проверителната комисия.

**Чл.18:** Върховен орган на читалището е Общото събрание. То се състои от всички членове на читалището, имащи право на глас.

**Чл.19: Общото събрание:**

1. Изменя и допълва Устава.
2. Избира и освобождава членове на Настоятелството, Проверителната комисия и Председателя.
3. Изключва членове на читалището.
4. Определя основните насоки за дейността на читалището.
5. Взема решения за членуване или прекратяване на членството в Читалищно сдружение.
6. Приема бюджета на читалището.
7. Приема годишния отчет до края на януари на следващата година.
8. Обявява почетни членове, в т.ч. дарителите.
9. Отменя решения на органите на читалище “Светлина - 1905 г.” .
10. Взема решения за отнасяне до съда на незаконосъобразни действия на ръководството или на отделни членове.
11. Взема решение за прекратяване на читалището. Решенията на Общото събрание са задължителни за другите органи на читалището.
12. Определя размера на членския внос.
13. Взема решения за откриване на клонове на читалището след съгласуване с общината.

**Чл.20: Събрания**

1. Редовно общо събрание на Народно читалище “Светлина - 1905 г.” се свиква от Настоятелството веднъж годишно.
2. Извънредно общо събрание на Народно читалище“Светлина - 1905 г.” . може да бъде свикано и по искане на Настоятелството, и по искане на Проверителната комисия, и по решение на 1/3 от членовете, имащи право на глас. При отказ на настоятелството да свика извънредно общо събрание до 15 дни от постъпването на искането, Проверителната комисия или една трета от членовете на читалището с право на глас могат да свикат извънредно общо събрание от свое име.
3. Поканата за събранието съдържа дневния ред, датата, часа, мястото на провеждане и кой го свиква. Поканата трябва да бъде получена срещу подпис или връчена не по-късно от 7 дни преди датата на провеждането. В същия срок на общодостъпни места, на вратата на читалището и чрез медиите трябва да бъде залепена покана за събранието.
4. Общото събрание е законно, ако присъстват най-малко половината от имащите право на глас членове на Народно читалище “Светлина - 1905 г.” . При липса на кворум събранието се отлага с един час . Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.
5. Решенията се вземат с мнозинство на повече от половината от присъстващите членове с право на глас, освен решенията по чл.14, ал.1, т.1, 4, 10, 11, 12 от Закона за народните читалища, които се вземат с мнозинство най-малко 2/3 от всички членове на читалището.
6. Две трети от членовете на Общото събрание на Народно читалище“Светлина - 1905 г.” могат да предявят иск пред окръжния съд по седалището на читалището за отмяна на решение на общото събрание, ако то противоречи на Закона или Устава.
7. Искът се предявява в едномесечен срок от узнаването на решението, но не по-късно от една година от датата на вземане на решението.
8. Прокурорът може да иска от Окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

**Чл.21: Читалищното настоятелство:**

1. Изпълнителен орган на Народно читалище “Светлина - 1905 г.” е Читалищното настоятелство. То се състои от пет /5/ члена, избрани за 3 /три/ години. Те не могат да имат роднински връзки по права и съребрена линия до четвърта степен.
2. Настоятелството :
	1. Свиква общото събрание и изпълнява взетите от него решения.
	2. Подготвя и внася в Общото събрание проект за бюджет на читалището, следи за изпълнението му и утвърждава щата му.
	3. Подготвя и внася в Общото събрание отчет по бюджета и дейността на читалището.
	4. Назначава Секретаря на читалището и утвърждава длъжностната му характеристика.
	5. Взема решения относно изпълняването на програмата и приетия годишен бюджет.
	6. Взема решения за назначаване на щатния и хонорования персонал и за определяне на хонорарите им и трудовите възнаграждения.
	7. Приема годишни планове за работата на читалището и програмите на отделните колективи.
	8. Взема решения за сдружаване на читалището, с изключение на решения, свързани по чл.14, ал.1, т.6 от ЗНЧ.
	9. Решава въпросите за създаване и закриване на колективи за художествено творчество, школи, курсове и други.
	10. Взема решения за стопанисване на читалищното имущество, за придобиване на недвижимо имущество, за отдаване на имущество под наем или под аренда, за определяне размера на таксите, наемите, арендните вноски, за образуване и управление на целеви фондове, в т.ч. и в изпълнение на дарения.
	11. Решава въпросите за откриване и закриване на допълнителни дейности, в т.ч. и стопански, за учредяване и прекратяване на търговски и граждански дружества и за участие в такива, свързани с дейността на читалището.
	12. Взема решения за морално и материално стимулиране и поощряване на читалищни членове и дейци, работещи в читалището.
3. Настоятелството се свиква на заседание най-малко веднъж на тримесечие. При необходимост на тези заседания могат да се канят и други читалищни членове и служители или членове на Проверителната комисия. Настоятелството взема решения с мнозинство повече от половината от членовете си.

**Чл.22:**

1. Председателят на читалището се избира пряко от Общото събрание за три години въз основа на чл.17 от ЗНЧ.
2. Председателят представлява читалището заедно и поотделно със Секретаря на читалището.
3. Свиква и ръководи заседанията на Настоятелството и председателства Общото събрание.
4. Сключва и прекратява трудовите договори със служителите, съобразно бюджета на читалището и въз основа на решение на Настоятелството. Сключва и прекратява трудовия договор със секретаря въз основа на решение на Настоятелството и контролира работата му по текущата дейност. Изготвя длъжностната му характеристика.
5. Отчита дейността си пред Читалищното настоятелство.

**Чл.23:**

* 1. Секретарят на читалището:

- организира изпълнението на решенията на Настоятелството, включително решенията за изпълнението на бюджета;

- организира текущата основна и допълнителна дейност;

- отговаря за работата на щатния и хонорувания персонал;

- представлява читалището заедно и поотделно с Председателя.

 2. Секретарят не може да е в роднински връзки с членовете на Настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

 **Чл.24:**

1. Проверителната комисия се състои от трима /3/ членове, избрани за три години. Не могат да бъдат членове лица, които са в трудово-правни отношения с читалището или са роднини на членове на Настоятелството, на председателя и секретаря по права линия, съпрузи, братя, сестри и роднини по сватовство от първа степен.
2. Проверителната комисия осъществява контрол върху дейността на Настоятелството, председателя и секретаря на читалището по спазване на Закона, Устава и решенията на общото събрание.
3. При констатиране на нарушения, Проверителната комисия уведомява Общото събрание на читалището, а при данни за извършено престъпление - органите на прокуратурата.
4. Комисията взема решения с мнозинство повече от половината.

**Чл.25:** Когато поради смърт, трайна физическа невъзможност или подаване на оставка, Председателят на читалището престане да изпълнява задълженията си, или когато поради същите причини Настоятелството или Проверителната комисия останат с по-малко членове от предвидените в чл.21, ал.1 и чл.22 и чл.24, в срок от два месеца, Общото събрание избира нов Председател или попълва състава на съответния орган.

**Чл.26:** Не могат да бъдат избирани за членове на Настоятелството и Проверителната комисия и лица, които са осъждани на лишаване от свобода за умишлени престъпления от общ характер.

**Чл 27:** Членовете на Настоятелството, включително Председателят и Секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

## ГЛАВА ПЕТАИМУЩЕСТВО И ФИНАНСИ

**Чл.28:** Имуществото на читалището се състои от собствени недвижими имоти, движими имоти, ценни книжа, авторски права, вземания и от предоставени за безвъзмездно ползване недвижими имоти.

**Чл.29:** Народното читалище полага еднакви грижи на добър стопанин за опазване и обогатяване както на собственото, така и на ползваното имущество.

**Чл.30:** Читалището набира средства от следните източници:

1. Членски внос.
2. Културно-просветна и информационна дейност, включително школи и курсове.
3. Субсидия от държавния и от общинския бюджет.
4. Наеми от движимо и недвижимо имущество..
5. Дарения и завещания.
6. Други приходи, включително от стопанска дейност.

**Чл.31:** Единният читалищен бюджет се формира от всички приходоизточници - собствени и от субсидии.

**Чл.32:** Читалищното настоятелство изготвя годишния отчет за приходите и разходите,

който се приема от Общото събрание.

**Чл.33:**Отчетът за изразходваните от бюджета средства се представя в общината, на чиято територия се намира читалището в срок до 31 март на следващата година.

**Чл.34:** Председателят на читалището на територията на общината ежегодно, в срок до 10 ноември представя на Кмета предложения за своята дейност през следващата година.

1. Кметът на общината внася направените предложения в общинския съвет, който приема годишна програма за развитие на читалищната дейност в общината.
2. Програмата по ал. 1 се изпълнява от читалището въз основа на финансово обезпечени договори , сключени с кмета на общината.
3. Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал.1 и за изразходваните от бюджета средства през предходната година.
4. Докладите по ал. 3 на читалищата на територията на една община се обсъждат от общинския съвет на първото открито заседание след 31 март с участието на представителите на народните читалища - вносители на докладите.

Счетоводната отчетност се води в съответствие със Закона за счетоводството и подзаконовите документи.

## ГЛАВА ШЕСТАПРЕКРАТЯВАНЕ

**Чл.35:** Читалището може да бъде прекратено по решение на Общото събрание или на Окръжния съд.

*(МОЖЕ ДА СЕ МАХНЕ ЧЛ. 36 И ДА СЕ ЗАПИШЕ СЪГЛАСНО ЧЛ. 27 ОТ ЗНЧ)*

**Чл.36:** Окръжният съд постановява решение за прекратяване на читалището, ако:

1. Дейността му противоречи на Закона за народните читалища, Устава и добрите нрави.
2. Имуществото му не се ползва според целите на читалището и при трайна невъзможност читалището да действа.
3. Е налице трайна невъзможност читалището да действа или не развива дейност за период две години; в тези случаи Министърът на културата изпраща сигнал до прокурора за констатирана липса на дейност на читалище.
4. Не е учредено по законния ред.
5. Е обявено в несъстоятелност.
6. Прекратяването на читалището по решение на окръжния съд може да бъде постановено по искане на прокурора, направено самостоятелно или след подаден сигнал от Министъра на културата.
7. Прекратяването на читалището по искане на прокурора се вписва служебно.
8. За неуредени в ЗНЧ случаи се прилага Законът за юридическите лица с нестопанска цел.

## ГЛАВА СЕДМА

## ЗАКЛЮЧИТЕЛНИ РАЗПОРЕДБИ

1. Читалището има име - " “Светлина - 1905 г.”.
2. Читалището има кръгъл печат, надпис Народно читалище“Светлина - 1905 ” с окръжност в средата с годината на основаването - 1905 г.
3. Празник на Читалището е 24 май.

 Промените в Устава са приети на общо събрание на Народно читалище“Светлина - 1905 г.”, проведено на 15.03.2018 година

**Членове на читалищното настоятелство:**

1. Иван Тодоров Иванов – Председател на НЧ;
2. Румяна Ангелова Николаева;
3. Таня Костова Борисова;
4. Пламенка Костадинова Петкова;
5. Троян Любомиров Троянов.

Членове на проверителната комисия:

1. Тончо Тодоров Тончев;
2. Ваня Тодорова Иванова;
3. Ренета Георгиева Кирова.